钦定古今图书集成/明伦汇编/官常典/第247卷 > 李廷机
## 钦定古今图书集成/明伦汇编/官常典/第247卷 > 李廷机

按《明外史》本传：“廷机，字尔张，晋江人。贡入太学，顺天
乡试第一。万历十一年会试，复举第一，以进士第二，
授编修，累迁洗马。皇长子出阁，充侍班官，再迁左庶
子，直讲经筵，寻改祭酒。故事，祭酒每视事，则二生共
举一牌诣前，大书‘整齐严肃’四字，盖高皇帝所制，以
警师儒者。廷机见之惕然，故其立教一以严为主。久”
之，迁南京吏部右侍郎，署部事。二十七年，典京察，无
偏私。尝兼署户、工二部事，综理精密，奏行轸恤行户
四事，商困大苏。外城陵垣，多所缮治，费皆取公帑奇
羡，不以烦民。召为礼部右侍郎，四辞不允。越二年，始
受任。时已进左侍郎，遂代郭正域视部事。会楚王华
奎因正域发其馈遗书，诬讦正域不法数事。廷机意
右楚王，而微为正域解。大学士沈一贯欲藉妖书倾
正域及沈鲤囚皦。生光既引伏，众复掠治，令具同谋
主名。会御史沈裕疏请专罪生光，廷机与裕同官涂
宗濬俱署名，上趣定生光狱，株连遂绝。廷机精簿书，
以王府事多吏丛，奸不可诘，乃定为《简要法》，有请立
奏，吏无所容私。三十三年夏，雷震郊坛。既率同列条
上修省事宜，复言“今日阙失莫如矿税，宜罢撤。”不报。
其冬，类上《四方灾异》。秦王谊漶由中尉进封，其庶长
子应授本爵，夤缘欲封郡王。廷机三疏力持。王遣人
居间，廷机固拒，特旨许之。益府服内请封，亦持不可。
廷机遇事有执，尤廉洁，帝知之。然性刻深，亦颇偏愎，
不谙大体。楚宗人华赿以奏，讦楚王抚按官既拟夺
爵，锢高墙。廷机援祖训“谋害亲王”例，议寘之死。言路
势张，政府暨铨曹畏之，不敢出诸外，年例遂废。礼部
主事聂云翰论之。廷机希言路，意中云翰察典，给事
中袁懋谦劾之。廷机求退，不允。时内阁止朱赓一人，
给事中王元翰等虑廷机且入辅，数阴诋之。三十五
年夏，廷推阁臣，廷机果与焉。给事中曹于汴、宋一韩、
御史陈宗契不可，相持久之，卒列以上于汴、宗契、元
翰及给事中胡忻复言不可用。帝雅重廷机，命以礼
部尚书兼东阁大学士入参机务。廷机三辞，始视事，
元翰、忻攻之不已。帝为夺俸以慰廷机。已而姜士昌、
宋焘复以论廷机被黜，群情益愤。廷机力辨求罢，又
疏陈十宜去。帝慰谕有加。明年四月，主事郑振先论
赓十二罪，并及廷机。廷机累疏乞休，杜门数月不出。
言者疑其伪，交章力攻。御史则杨师程、彭端吾、马孟
祯、史记事、汤兆京、房壮丽、吴亮、李光辉、邓渼、张时弼、
左宗郢、刘蔚，给事中则胡应召、彭惟成、戴章甫、张国
儒、刘文炳、韩光祐、张凤彩、翁宪祥、杜士全、李瑾、周曰
庠及刑部主事熊应，都察院照磨郭良翰章先后上而惟成三疏攻尤力。廷机求去不已。帝屡诏勉留，且
遣鸿胪趣出，坚卧不起。待命逾年，乃屏居荒庙，人迹
都绝，廷臣犹有繁言。至四十年九月，疏已百二十馀
上，乃陛辞出都待命。同官叶向高言“廷机已行，不可
再挽”，乃加太子太保，赐道里费乘传，以行人护归。居
四年卒。赠少保，谥“文节。”廷机系阁籍六年，秉政止九
月，无大过。言路以其与申时行、沈一贯辈密相授受，
故交章逐之。辅臣以𬺈龁受辱，屏弃积年而后去，前
此未有也。廷机辅政时，四川巡抚乔璧星锐欲讨镇
雄安尧臣与贵州守臣持议不决，廷机力主撤兵，其
后卒无事，议者称之“闽人入阁”，自杨荣、陈山后，以语
言难晓，垂二百年无人，廷机始与叶向高并命，后周
如磐、张瑞图、林焊、蒋德璟、黄景昉复相继云。